Lähettien oikeuksien puolesta puhuva liike muistuttaa, että yrittäjinä lähetit maksavat palkkiostaan vielä kaikki kulut itse.

Wolt on yksi Suomen suurimmista ruokalähettifirmoista. Mostphotos

Oikeutta läheteille -liike on kommentoinut väitettä, jonka mukaan ruokalähetti voisi tienata 4 000 euroa kuukaudessa. Liikkeen mukaan usein unohdetaan, että lähetit joutuvat maksamaan palkkiosummastaan kaikki työn sivukulut, joten käteen jää vain pieni summa palkkiosta.

Liike kommentoi lähtökohtaisesti Ilta-Sanomien juttua, jonka otsikko kertoi Oulussa asuvan Darrellin tienaavan Woltilla 4 000 euroa kuussa. Jutun otsikkoa korjattiin myöhemmin, kun selvisi Darrellin kertoneen voivansa saada niin paljon, mutta todellisuudessa hän saa 2 000 euroa.

Liike kirjoittaa Facebook-seinällään, että lähetin on maksettava palkkiosummastaan kaikki työn sivukulut, kuten eläkemaksut, sosiaaliturvamaksut ja työvälinekulut. Lisäksi bensa- ja muut kulut kuuluvat yrittäjän maksettavaksi.

Läheteille ei kerry lomapäiviä, eikä kukaan maksa heidän sairaslomistaan.

– Kun lähetti on yrittäjä, kaikki nämä maksut ovat hänen itsensä vastuulla, eivät työnantajan. Vasta näiden kulujen vähentämisen jälkeen lähetin kuukausiansiota voi verrata muiden työntekijöiden ansioihin, liike kirjoittaa.

1 200 euroa miinus verot

Liike laski, kuinka paljon ruokalähetille todella jäisi todennäköisesti käteen 2 000 euron palkkiosta kuukaudessa.

Vakuutusyhtiön antaman arvion mukaan ruokalähetin 2 000 euron kuukausiansioista on maksettava noin 482 euron yrittäjän eläkemaksua (YEL) kuukaudessa, jos yrittäjä on 27-vuotias, kuten Ilta-Sanomien jutussa haastateltu lähetti. Aloittelevat yrittäjät saattavat saada YEL-maksusta alennusta määräajaksi.

Lähetti arvioi jutussa, että hänellä kuluu enimmillään 400 euroa polttoaineisiin. Liike vähensi palkkiosummasta myös siis tämän summan.

2 000 euroa tienaavan lähetin lopullinen palkkio olisi siis alle 1 200 euroa kuukaudessa. Tästä summasta lähetin on maksettava vielä pakolliset verot.

Liikkeen mukaan kaikki lähetit eivät pärjää edes näin hyvin. Vertailun vuoksi liike kertoo, että yksi ruokalähetti kertoi saaneensa 1 450 euron tulot kuukaudessa työskentelemällä joka päivä ilman vapaapäiviä – ennen pakollisten menojen vähennyksiä. Liikkeen mukaan hänelle jäisi käteen noin 800 euroa kuussa.

Woltin Suomen-maajohtaja Henrik Pankakoski haluaa nostaa esille, että lähes 70 prosenttia läheteistä tekee kuljetuksia esimerkiksi opintojen tai muiden töiden ohella, eli monelle kyse ei ole täyspäiväisestä työstä. Keskimääräinen lähetti kuljettaa noin 20 tuntia viikossa ja laskuttaa 13–14 euroa tunnilta.

Woltin mukaan lähettien kuukausilaskutus vaihtelee muutamista satasista muutamiin tuhansiin euroihin. Tänä vuonna lähes 300 lähettiä on osunut ainakin jonain kuukautena yli 3 000 euron kuukausilaskutukseen. Iso osa läheteistä saa palkkiota yli 2 000 euroa kuukaudessa.

– Olemme liikkeen kanssa samaa mieltä siitä, että lähettien palkkiotasosta keskusteltaessa on tärkeää ottaa erilaiset vähennykset huomioon, Pankakoski kommentoi.

Kello 10.57 lisätty Woltin kommentit.